konstitutionssystem
Konstitutionssystem, logisk bestemmelse af alle begreber ud fra nogle grundbegreber.
Ifølge den logiske positivist Rudolf Carnap er et begreb eller en genstand, A, konstitueret af nogle andre begreber eller genstande, B og C, hvis — og kun hvis — der kan angives en regel for, hvorledes ethvert udsagn, som A optræder i, kan omformuleres til et udsagn, hvori B og C, men ikke A, optræder.
Carnap forestillede sig, at det enkelte individ i sidste ende kunne formulere alle videnskabeligt meningsfulde udsagn som udsagn om det egenpsykiske, dvs. om egne mentale oplevelser.